Mandela-familie hou vergaderingMandela se huis in Qunu Foto: www.timesofmalta.com Familielede van voormalige president Nelson Mandela en hoofde van die Abathembu koninklike gesin het Dinsdagoggend by sy huis in Qunu in die Oos-Kaap vergader. Sy kinders het glo ŉ dringende vergadering belê, berig ŉ Sapa-korrespondent. Mandla Mandela, Thanduxolo Mandela, Ndaba Mandela en Ndileka Mandela is van die persone wat by die huis opgedaag het. Die vergadering sou om 10:30 begin het, maar is uitgestel, aangesien sommige familielede nie van die vergadering bewus was nie, en pogings is aangewend om hulle te kontak. Napilisi Mandela, een van die ouer lede van die Mandela-familie, het egter bevestig dat die vergadering sal voortgaan soos beplan. Hy sê die vergadering is belê om “delikate sake” oor Mandela te bespreek. Napilisi staan gewoonlik aan die hoof van die familie se vergaderings en rituele. Silumko Mandela, een van die naby familielede, het gesê finale reëlings vir die vergadering word nog getref. “Talle van ons in die dorp was nie bewus van die vergadering nie en is eers vanoggend daaroor ingelig. ŉ Aantal van die ouer familielede moes na Qunu vervoer word vir die vergadering,” het Silumko gesê.